**Mandat – Publiseringskomité HumSam**

Universitets og høgskolerådet (UHR) ved de nasjonale fakultetsmøtene for humaniora og samfunnsvitenskap oppnevner 6 representanter til å sitte i en publiseringskomité. Publiseringskomiteen har som oppgave å velge ut norske vitenskapelige tidsskrifter i humaniora og samfunnsvitenskap som skal inngå i et nasjonalt konsortium for innkjøp av tidsskrift med åpen tilgang. Norges forskningsråd og Universitets- og høgskolerådet og CERES samarbeider om sekretariatsfunksjonen.

Komiteen oppnevnes for en periode på tre år, med mulighet for forlengelse i én periode. Komiteen skal selv utpeke en leder.

**Komiteens sammensetning:**

Publiseringskomiteen bør være bredt sammensatt med representanter fra humaniora og samfunnsvitenskap. Fakultetsmøtene skal oppnevne tre medlemmer hver. Én av representantene bør komme fra de samfunnsvitenskapelige forskningsinstituttene. Publiseringskomiteen bør ha medlemmer med erfaring fra redaktør- eller redaksjonsarbeid i vitenskapelige tidsskrift.

**Utvelgelse av tidsskrift:**

Publiseringskomiteens primæroppgave er å velge ut sentrale nasjonale tidsskrift som skal prioriteres for innkjøp gjennom konsortiet. Tidsskrift som skal delta i ordningen må oppfylle de krav som er beskrevet i *Retningslinjer for nasjonalt tidsskriftkonsortium*. Utvelgelse av tidsskrift gjøres på bakgrunn av tidsskriftenes egne påmeldinger via CERES’ nettsider. Komiteen utarbeider en prioritert liste over tidsskrifter basert på tidsskriftenes påmelding og legger denne frem for CERES som utgangspunkt for forhandlinger med utgiverne av tidsskriftene. CERES vil gjennomføre forhandlingene i samarbeid med både institusjonenes bibliotek og med publiseringsutvalget.

Tidsskriftene som velges ut til å inngå i ordningen kjøpes inn for en periode på tre år (Innkjøpsperiode: 2018 – 2020).

Tidsskrift som inngår i konsortiet skal holde høy vitenskapelig kvalitet og skal anses som et sentralt nasjonalt tidsskrift innenfor sitt eget fagfelt. Komiteen bør ta hensyn til at tidsskrift kan ha en funksjon som faglig offentlighetsarena, eksempelvis ved å presentere bokanmeldelser, essay og debattstoff, i tillegg til å publisere fagfellevurderte artikler. Utvalget av tidsskrift bør reflektere publiseringsmønsteret og behovet for sentrale publiseringskanaler på norsk innenfor de ulike fagfeltene.

**Komiteens møter:**

Komiteen møtes i forbindelse med utvelgelse av tidsskrift og ved behov gjennom forhandlingsperioden. Etter at utvelgelse og forhandlinger er gjennomført, vil utvalget møtes igjen mot slutten av treårsperioden for evaluering av tidsskriftporteføljen.